
RAPORT  COMUN

asupra proiectului de Lege pentru completarea art.58 din Legea nr.448/2006 privind protecţia şi promovarea drepturilor persoanelor cu handicap, republicată 
(PLx 26/2010)
şi a propunerii legislative privind modificarea Legii nr.448/2006 privind protecţia şi promovarea drepturilor persoanelor cu handicap 
(Plx 477/2011)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresele nr.PLx 26/2010 din 15 februarie 2010, respectiv nr. Plx 477/2011 din 27 iunie 2011, cu dezbaterea pe fond a proiectului de Lege pentru completarea art.58 din Legea nr.448/2006 privind protecţia şi promovarea drepturilor persoanelor cu handicap, republicată (PLx 26/2010), respectiv a propunerii legislative privind modificarea Legii nr.448/2006 privind protecţia şi promovarea drepturilor persoanelor cu handicap (Plx 477/2011). 

La întocmirea prezentului raport, Comisiile au avut în vedere: 

· avizele Consiliului Legislativ (nr.1064/23.09.2009 şi nr.373/28.03.2011)

· avizele Comisiei pentru buget, finanţe şi bănci (nr.63/23.02.2010 şi nr.22/336/15.09.2011)

· avizele Comisiei juridice, de disciplină şi imunităţi (nr.31/68/03.03.2010 şi nr.31/730/04.07.2011)

· avizele Comisiei pentru egalitatea de şanse pentru femei şi bărbaţi (nr.37/188/03.03.2010 şi nr.37/464/15.09.2011)

· punctele de vedere ale Guvernului (nr.2612/13.10.2009, nr.1008/29.04.2011, respectiv nr.5217/DRP/14.08.2012).

Atât proiectul de lege cât şi propunerea legislativă au ca obiect de reglementare modificarea art.58 din Legea nr.448/2006 privind protecţia şi promovarea drepturilor persoanelor cu handicap, cu modificările şi completările ulterioare. 

Astfel, prin proiectul de lege cu nr.PLx 26/2010 se propune introducerea unui alineat nou, în scopul acordării unei indemnizaţii lunare pentru acoperirea nevoilor personale, în cuantum de 50 de lei, adulţilor cu handicap, care nu realizează venituri, dar care sunt îngrijiţi şi protejaţi în centre rezidenţiale publice.
Prin iniţiativa legislativă cu nr.Plx 477/2011 se propune abrogarea alin.(8) al art.58 din legea mai sus menţionată.
Comisiile propun Plenului Camerei Deputaţilor respingerea iniţiativelor legislative din următoarele considerente:
· referitor la proiectul de lege cu nr.PLx 26/2010, precizăm că pentru a determina numărul de persoane cu handicap instituţionalizate, fără venit, este necesară o analiză amănunţită a sistemului la nivelul fiecărei direcţii generale de asistenţă socială şi protecţia copilului;

· cheltuiala medie lunară pe care un centru rezidenţial o efectuează cu o persoană cu handicap admisă a avut, la nivelul anilor 2008 şi 2009, valoarea de aproximativ 2000 lei. Această sumă este formată din cheltuieli de personal, bunuri şi servicii. Astfel, promovarea iniţiativei legislative ar determina o presiune crescută pe admiterea în centre, ceea ce contravine unuia din principiile fundamentale ale Strategiei naţionale pentru protecţia, integrarea şi incluziunea socială a persoanelor cu handicap în perioada 2006-2013, acela al subsidiarităţii, potrivit căruia comunitatea locală şi complementar statul intervin numai în situaţia în care familia sau persoana nu-şi poate asigura integral nevoile sociale.
· iniţiatorii nu precizează sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României şi cele ale art.15 alin.(1) din Legea nr.500/2002 privind finanţele publice.

· referitor la iniţiativa legislativă cu nr.Plx 477/2011, aceasta a rămas fără obiect, alin.(8) al art.58 fiind deja abrogat prin Ordonanţa de urgenţă a Guvernului nr.124/2011 pentru modificarea şi completarea unor acte normative care reglementează acordarea de beneficii de asistenţă socială.
Ambele iniţiative legislative fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut cele două iniţiative în şedinţa comună din 24 septembrie 2012.
La lucrări au fost prezenţi 35 deputaţi din totalul de 40 membri ai celor două comisii.
Raportul comun a fost adoptat cu unanimitate de voturi.

La dezbateri au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Protecţiei Sociale

· d-l Răzvan Vulcănescu – Secretar de Stat, Ministerul Sănătăţii.

Proiectul de lege cu nr.PLx 26/2010 a fost adoptat de Senat în şedinţa din 8 februarie 2010, iar propunerea legislativă cu nr.Plx 477/2011 a fost respinsă de Senat în şedinţa din 22 iunie 2011.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

